**Crna Gora**

**Zavod za zapošljavanje Crne Gore**

Na osnovu člana 44 Zakona o posredovanju pri zapošljavanju i pravima za vrijeme nezaposlenosti ( »Sl. list Crne Gore«, br. 24/19), za realizaciju **Programa »Osposobljavanje za rad kod poslodavca«** za 2022. godinu, raspisuje

**K O N K U R S**

 **Broj: 05/22-3499**

**Predmet konkursa**

Predmet konkursa je izbor poslodavaca koji će realizovati programe osposobljavanja za rad kod poslodavca za nezaposlena lica iz evidencije Zavoda za zapošljavanje Crne Gore (u daljem tekstu: Zavod).

Program je namijenjen nezaposlenim licima čija znanja, vještine i kompetencije nijesu dovoljne za obavljanje poslova određenih zanimanja (u daljem tekstu: učesnik). Planirana je realizacija programa za 250 nezaposlenih lica iz ciljne grupe Programa »Osposobljavanje za rad kod poslodavca« (u daljem tekstu: Program). Poslodavci će izvršiti izbor učesnika programa iz grupe nezaposlenih lica koja je Zavod prethodno pripremio za uključivanje u programe.

**Uslovi konkursa**

Programe osposobljavanja za rad kod poslodavca mogu realizovati poslodavci koji ispunjavaju uslove utvrđene Programom (Poglavlje I Uslovi, tačka 2.6. Izvođači programa osposobljavanja), dostupnim na adresi: <http://www.zzzcg.me>.

Zahtjeve za realizaciju programa mogu podnijeti pravna ili fizička lica koja su, najmanje 12 mjeseci prije podnošenja zahtjeva, registrovana za obavljanje djelatnosti na teritoriji Crne Gore i koja imaju izmirene obaveze po osnovu poreza i doprinosa na lična primanja, zaključno sa 31.12.2021. godine, izuzev pravnih ili fizičkih lica koja svoju djelatnost obavljanju u sektoru usluga povezanih sa izvoznom djelatnosti i sektoru primarne poljoprivrede i ribarstva.

Pored navedenog, zahtjeve mogu podnijeti pravna ili fizička lica koja su spremna da sa učesnicima programa zaključe ugovore o radu, u trajanju navedenom u zahtjevu za realizaciju programa osposobljavanja za rad kod poslodavca, a koje ne može biti kraće od šest mjeseci.

**Finansiranje programa**

Raspoloživa sredstva zafinansiranje Programa iznose 852.105,00 €.

Zavod će učestvovati u finansiranju programa osposobljavanja za rad kod poslodavca u trajanju od šest mjeseci. Učešće Zavoda u finansiranju programa, zavisi od broja učesnika i na mjesečnom nivou, iznosi 568,07 € po učesniku. Učešće Zavoda u finansiranju programa za vrijeme njegovog trajanja ne može prelaziti iznos od 3.408,42 € po učesniku programa.

Zavod dodjeljuje sredstva za finansiranje programa osposobljavanja za rad kod poslodavca kao državnu pomoć male vrijednosti, tzv de minimis pomoć. Pomoć dodijeljena jednom korisniku u period od tri fiskalne godine za redom koja ne prelazi 200.000,00 € smatra se *de minimis* pomoći.

**Vrijeme, način i mjesto podnošenja zahtjeva**

Konkurs za realizaciju programa osposobljavanja za rad kod poslodavca otvoren je od dana objavljivanja u sredstvima javnog informisanja, na sajtu Zavoda - <http://www.zzzcg.me> i oglasnim tablama biroa rada. Krajnji rok za podnošenje zahtjeva za realizaciju programa je **22.03.2022. godine u 15 h.**

Zahtjev za realizaciju programa osposobljavanja za rad kod poslodavca podnosi se na propisanom obrascu.

Uz zahtjev je neophodno podnijeti sljedeću dokumentaciju:

* Rješenje o upisu podnosioca zahtjeva u registar nadležnog organa – original ili kopija originala;
* Uvjerenje Uprave prihoda i carina da je podnosilac zahtjeva izmirio obaveze po osnovu poreza i doprinosa na lična primanja, zaključno sa 31.12.2021. godine**,** odnosno da podnosilac zahtjeva do dana podnošenja zahtjeva redovno izmiruje reprogramirane poreske obaveze, shodno Zakonu o reprogramu poreskih potraživanja („ Sl. list CG", broj 83/16) - original ili kopija originala;
* Izjava podnosioca zahtjeva ( Prilog 1);
* Izjava za pomoći male vrijednosti - *de minimis* pomoći (Prilog 2) - ovjerena od strane notara;
* Saglasnost podnosioca zahtjeva (Prilog 3);
* Finansijski identifikacioni obrazac (Prilog 4);
* Nacrt ugovora o realizaciji programa (Prilog 5).

Prilozi 1, 2, 3, 4 i 5 takođe se podnose na propisanim obrascima. Obrazac zahtjeva za realizaciju programa osposobljavanja za rad kod poslodavca, kao i obrasci Priloga 1, 2, 3, 4 i 5 nalaze na internet stranici Zavoda na adresi: <http://www.zzzcg.me>.

Zahtjev za realizaciju programa osposobljavanja za rad kod poslodavca i navedena dokumentacija podnose se u dva primjerka i u zapečaćenoj koverti. Šalje se kao preporučena pošiljka ili se lično predaje na adresu: Zavod za zapošljavanje Crne Gore, Bulevar revolucije br. 5, 81000 Podgorica, sa naznakom Komisija za obradu zahtjeva i utvrđivanje liste učesnika javnog konkursa.

Na koverti treba naznačiti:

* Pun naziv i adresu podnosioca zahtjeva i
* Broj konkursa na koji se zahtjev podnosi.

**Kriterijumi izbora izvođača programa**

Zahtjevi za realizaciju programa osposobljavanja za rad kod poslodavca ocjenjivaće se na osnovu Programom utvrđenih kriterijuma izbora:

* Značaj programa
* Održivost programa i
* Konkurentnost i razvijenost opštine sprovođenja programa

Način primjene navedenih kriterijuma izbora pri ocjenjivanju zahtjeva za realizaciju programa osposobljavanja za rad kod poslodavca takođe je, utvrđen Programom (Poglavlje III Kriterijumi, tačka 1 Kriterijumi izbora izvođača programa – korisnika sredstava).

Komisija za obradu zahtjeva i utvrđivanje liste učesnika javnog konkursa (u daljem tekstu: Komisija), obrađuje i na osnovu navedenih kriterijuma izbora ocjenjuje zahtjeve za realizaciju programa osposobljavanja za rad kod poslodavca, a zatim utvrđuje bodovnu listu učesnika javnog konkursa.

Komisija može, u postupku izbora izvođača programa osposobljavanja za rad kod poslodavca, uz saglasnost podnosioca zahtjeva, izvršiti korekciju broja i strukture učesnika programa.

**Informacije**

Upravni odbor Zavoda donosi odluku o izboru korisnika sredstava – izvođača programa osposobljavanja za rad kod poslodavca, koju Zavod dostavlja svim učesnicima javnog konkursa.

Pitanja u vezi podnošenja zahtjeva na konkurs za realizaciju programa osposobljavanja za rad kod poslodavca mogu se postaviti elektronskim putem na e-mail: osposobljavanje@zzzcg.me, od dana objavljivanja konkursa u sredstvima javnog informisanja do dana 22.03. 2022. godine.

.